Lukuaika noin 2 min

Somevaikuttajat ja someyhtiöt ympäri maailmaa ovat kampanjoineet vahvasti jo kuukausia EU:n tekijänoikeusdirektiiviä vastaan. Kamppailu osoittautui turhaksi, kun EU-parlamentti hyväksyi kyseisen direktiivin tällä viikolla.

Paljon keskustelua on herättänyt direktiivin 13. artikla. Sen mukaan yhtiöt ovat vastuussa siitä, ettei niiden palveluihin päädy tekijänoikeuksilla suojattua sisältöä. Tämä voi näkyä sisällön suodattamisena, mikä taas voi lopulta johtaa siihen, että esimerkiksi Twitchin ja Youtuben sisällöstä menetetään merkittävä osa.

Ajatus uuden direktiivin takana on jalo: sisällöntuottajat ansaitsevat korvauksen tekemästään työstä ja jättiyhtiöiden mielivaltaista toimintaa on rajoitettava. Käytännössä uudistus voi kuitenkin vaikeuttaa kaikkien toimijoiden tilannetta, Kotaku arvelee.

Yhtiöiden olisi jatkossa maksettava korvaus tekijänoikeuksien alaisen sisällön haltioille, jotka ovat usein toisia suuria yhtiöitä tai sitten yhtiöiden täytyy suodattaa kaikki tällainen sisältö pois palveluistaan. Kotaku arvailee, että toinen vaihtoehto houkuttelee yhtiöitä enemmän, jolloin sisältöä tullaan karsimaan todella kovalla kädellä.

Videoita karsitaan

Varsinkin Twitchin ja YouTuben kohdalla sisällöntuottajat tekevät videoita, joissa esiintyy peliyhtiöiden tekijänoikeudella suojattua sisältöä. Viime joulukuussa Twitch varoitteli jo joutuvansa uuden direktiivin myötä tuomaan palveluun suodattimia ja seurantatyökaluja, jotka vaikuttavat kaikkiin EU-striimaajiin.

Twitch lähestyisi myös striimaajia sopimuksella, jossa näiden tulisi antaa tekijänoikeuksien omistamista koskevat tiedot ja hyväksynnät tai muulla tavalla osoittaa, että striimaaja toimii tekijänoikeuslakien mukaisesti. Osa EU-striimaajista on jopa kertonut harkitsevansa Yhdysvaltoihin muuttamista uuden lain myötä.

”Sisällöntuottajat joutuisivat todennäköisesti taistelemaan epäselvyyksien kanssa, mikä taas rajoittaisi sisältöä, jota me voimme tarjota EU-katsojille”, Twitch kirjoitti.

YouTuben toimitusjohtaja Susan Wojcicki arvosteli direktiiviä kovasanaisesti viime lokakuussa. Hänen mukaansa artikla 13 uhkaa tuhansia sisällöntuotantoon liittyviä työpaikkoja.

”Artikla 13 sellaisenaan uhkaa estää miljoonien ihmisten mahdollisuuden ladata sisältöä Youtuben kaltaisille alustoille. Se uhkaa estää EU:n kansalaisia näkemästä sisältöä, joka on jo julkaistu kaikkialla muualla. Tämä sisältää Youtuben videoarkiston, joka sisältää opetuksellista sisältöä, kuten kielikursseja sekä opetusvideoita”, Wojcicki kirjoitti yhtiön tiedotteessa.